טנק מרכבה סימן 4מ מצויד במערכות שו"ב מתקדמות כחלק מפרויקט צי"ד.**צבא יבשה דיגיטלי** (בראשי תיבות: **צי"ד**) היא תוכנית שליטה ובקרה של זרוע היבשה בצה"ל.

במסגרת תוכנית צי"ד מסופקות לצה"ל מערכות תקשוב לדרג הלוחם, על ידי חברת אלביט מערכות וחברות אחרות. מערכות אלו מאפשרות העברת תמונת מצב אינטגרטיבית ועדכנית המשלבת בין כלל הגורמים המשתתפים בלחימה והמנהלים אותה. עלות הפרויקט מוערכת בכעשרים מיליארד שקל.

על המערכת
---------

ממשק המשתמש של מערכת צי"ד כולל עמדות שליטה ובקרה (שו"ב) ותקשורת, ומערכות לעיבוד והפצת מידע. כמו כן, כוללת המערכת מחשבי כף יד שחולקו למפקדי הכוחות הרגליים ומאפשרת להם קשר עם כלי טיס בלתי מאוישים (כטב"מים), צפייה במפת מטרות ואיומים שיספקו להם כוחות המודיעין, ותצפית ומעקב אחר מיקומו של כל לוחם בכוח.

מערכת צי"ד מאפשרת תיאום בין הכוחות בדרגים השונים, מתן תמונת מצב (תמ"צ) עדכנית, יכולת מבצעית מערכתית כוללת, הגדלת שרידות הכוחות ושיפור הדיוק בעת הפעלת אש, תוך שימוש יעיל וחיסכון בכוח אדם ואמצעים.

כלי רכב ללחימה ובהם טנק מרכבה סימן 4, נגמ"ש מרכבה ונמ"ר הנדסי, ומסוק הקרב "שרף" AH-64D (אפאצ'י לונגבו) מצוידים במערכות שליטה ובקרה דיגיטליות מתקדמות המשתלבות במערכת צי"ד.

במסגרת פרויקט צי"ד ניתן למנות את המערכות הבאות:

* "משואה" – שליטה ובקרה מבצעית לדרג האופרטיבי הטקטי.
* דוא"ל – קישור רשת הנתונים הנייחת למערך הנפרס.
* "רואים רחוק" – חוזי זמן אמת לכוחות נייחים ואף לכוחות ניידים.
* "הרקיע השביעי" – תחנות נייחות ואמצעים ניידים לקליטת תקשורת לוויינית.
* "תמנון" - מחשב נייד מוצפן ועמיד הנישא באפוד הקרבי, פותח ביחד עם חברות RTM ו-CTI.

המערכת מקושרת (או מתוכננת להיות מקושרת) גם למערכות הנמצאות בשימוש בדרגים הגבוהים יותר וכן למערכות המקבילות בזרועות האחרות (אוויר, ים ומודיעין).

יישום הפרויקט
-------------

הפרויקט החל בשנת 2001, לאחר שסגן הרמטכ"ל דאז, משה יעלון, אישר את פיתוח המערכת. בשנת 2004 הפרויקט הגיע לשלב הטמעתה בזרוע היבשה והרמטכ"ל יעלון אישר הצטיידות והטמעה ביחידות השונות. בחודש יוני 2005 נכנסה לשימוש מבצעי ראשון מערכת "**שדר חם**" במסגרת תרגיל מבצעי של גדוד קרן בחיל התותחנים. מערכת "שדר חם" היא מערכת שליטה, בקרה וניהול אש למערך הקני, למערך הרקטי ולמערך הקישור הארטילרי בחיל התותחנים, ומהווה צעד ראשון בהטמעת מערכת צי"ד. באוגוסט 2005, במהלך תוכנית ההתנתקות, נכנסה המערכת לשימוש הכוחות ברצועת עזה.

במהלך מלחמת לבנון השנייה חולקו למג"דים ולמספר מפקדי פלוגות מחשבי כף יד. המערכת העבירה למפקדים בשטח מידע על כוחות ידידותיים שכנים ועל כוחות עוינים בתוספת פרטי מידע נוספים כגון כיוון ההתקדמות.

לאחר מלחמת לבנון השנייה החלה עוצבת געש סדרת אימונים להטמעת מערכת צבא יבשה דיגיטלי ובספטמבר 2009 היא הייתה העוצבה הראשונה בצה"ל שקיימה תרגיל אוגדתי מלא במסגרת צבא יבשה דיגיטלי.

בשנת 2010 החלו אימונים רב-חיליים גדולים בהם תורגלה מערכת צי"ד לראשונה במסגרת רב-חילית.

המערכת רשמה טבילת אש מבצעית במבצע צוק איתן וזכתה להצלחה רבה. המערכת, שהותקנה על כל טנקי המרכבה סימן 4מ של חטיבה 401, אפשרה קשר, שו"ב, סנכרון ותיאום ברמות חסרות תקדים בין החמ"ל (מפקדת החטיבה) לכל הטנקים, בין כל הטנקים, וכן בין הטנקים לגורמי סיוע כגון חיל האוויר, חיל התותחנים וחיל החימוש. מערכת צי"ד אפשרה העברת מידע מודיעיני בזמן אמת שסיפקו אגף המודיעין וחיל האיסוף הקרבי למחשבי הטנקים, והצגתם באופן דיגיטלי על מסכי המפקדים. בכך אפשרה המערכת חלוקה של מטרות בין הכוחות, שיתוף מידע ותצפיות ולחימה יעילה יותר. בזכות "מעיל רוח" שסיפקה הגנה לטנקים ומערכת צי"ד הטנקים השמידו מאות מטרות (בין השאר ירו הטנקים פגזים על בתים ממולכדים שהמודיעין סימן, דבר שהביא להפעלה יזומה של המטענים וחומרי הנפץ שהוסתרו בבתים ולפיצוצם), פגעו במאות מחבלים (חטיבה 401 לבדה הרגה 120–130 מחבלים) וחיפו על כוחות חיל הרגלים וחיל ההנדסה הקרבית.

ב-2015 זכו צוותים מאלביט מערכות, מזרוע היבשה וממפא"ת בפרס ביטחון ישראל על הפרויקט.

ב-2017 נכנסה לשירות גרסה חדשה של המערכת, צי"ד 750.

בפברואר 2018 נכנסה לראשונה מערכת צי"ד לחטיבת מנשה ביהודה ושומרון, אשר אמורה לסכל פיגועי טרור.

מערכת הצי"ד/משואה 750 רשמה טבילת אש מבצעית במהלך מבצע שומר החומות ברצועת עזה ב-2021. המערכת מותקנת על טנקי המרכבה סימן 4מ 400 של חטיבה 188.

מפעילים
-------

* ישראלישראל ישראל: בשירות זרוע היבשה של צה"ל.
* אוסטרליהאוסטרליה אוסטרליה: המערכת נמכרה לצבא אוסטרליה, בעסקה בהיקף של חצי מיליארד דולר.
* הולנדהולנד הולנד: צבא הולנד קנה את המערכת, בעסקה בהיקף של כמה מאות מיליוני דולרים.

קישורים חיצוניים
----------------

* מהפכה בניהול מערכה עתידית: כל אוגדות צה"ל יוסבו לשימוש בצי"ד
* דניאלה בוקור וסיון פלג, ענף חדש יטמיע את הצי"ד ביחידות צה"ל
* נתנאל רוזמן, במחנה, התוספת המבצעית של גולני: מחשב כף–יד, מתוך אתר דובר צה"ל, 21 באוקטובר 2010
* עמי אטינגר, און ליין, טילים במקום תהילים, באתר nrg‏, 1 באוגוסט 2006
* ynet, חלוץ: הפלזמה שינתה את הפוקוס הפיקודי, באתר ynet, 24 באוגוסט 2006
* רפי גליק, האם הטכנולוגיה "אשמה" בכשלון המלחמה בלבנון?, באתר ynet, 27 באוגוסט 2006
* ערן גבאי, לקחי לבנון: פרויקט צבא היבשה הדיגיטלי יתפרש גם בצפון, באתר הארץ, 23 בינואר 2007
* עמיר רפפורט, הרמטכ"ל אישר צי"ד דור ב', "ישראל דיפנס", ‏ 26 באוגוסט 2014
* נועה בן אהרון ואיתמר שגב, איחוד כוחות, ביטאון ביבשה, גיליון 13, אפריל 2010
* שי לוי, ‏רואים הכול, יודעים הכול: הצצה לפרויקט צי"ד, באתר ‏מאקו‏, 5 באפריל 2012
* רביד חרובי וליאור צרור, במחנה, הדור הבא של הצי"ד: ניהול פעילות מבצעית על גבי מסך, באתר צה"ל (דרך ארכיון האינטרנט), 17 באפריל 2013
* אמיר בוחבוט‏, מערכת השליטה החדשה של צה"ל יכולה להביא למהפכה. רק התקציב חסר, באתר וואלה!‏, 12 בספטמבר 2020
* כרמל ליבמן, ‏צה"ל נערך למערכה הבאה בעזה, והיא תיראה אחרת לגמרי, באתר ‏מאקו‏, 16 באפריל 2021
* עמי רוחקס דומבה, ‏משואה 750 במבצע ׳שומר החומות׳: המודיעין הגיע עד רמת המ״מ, באתר "IsraelDefense‏", 7 ביוני 2021
* שדה קרב שלם בכף היד, ומעכשיו - גם בחנות האפליקציות, באתר צה"ל, 5 בספטמבר 2023

הערות שוליים
------------

1. ↑  אתר למנויים בלבד תום לוינסון, "רק מתנחלים וצעירים מהפריפריה מסכימים לבוא למילואים. השאר מנתקים לי בפנים", באתר TheMarker‏, 10 ביולי 2022
2. 1 2 3 4 5  פקודת יום לסיום תפקיד קצין התקשוב הראשי תא"ל ארנון זו ארץ מטעם רמ"ט אגף התקשוב וק. התקשוב הראשי תא"ל ארנון זו - ארץ, באתר חיל תקשוב, 22 בספטמבר 2005.
3. ↑  דניאלה בוקור, פרויקט צי"ד ממשיך לשלוח זרועות, באתר צה"ל (דרך ארכיון האינטרנט), 29 במאי 2011.
4. ↑  עמיר רפפורט, צה"ל: מכרזים במאות מיליוני ש"ח להקמת רשת נתונים, באתר ynet, 3 בדצמבר 2001.
5. ↑  עמיר רפפורט, רמטכ"ל, שפר הופעתך, באתר nrg‏, 10 ביולי 2004
6. ↑  הודעת דובר צה"ל, סיום תרגיל אוגדה 36, 17 בספטמבר 2009
7. ↑  נועה בן אהרון ואיתמר שגב, איחוד כוחות, ביטאון ביבשה, גיליון 13, 26 באפריל 2010
8. ↑  בן כספית, **האדם שבטנק**, מעריב המוסף, 22 באוגוסט 2014
9. ↑  יובל אזולאי, ‏פרס ביטחון ישראל יוענק למערכת של אלביט מערכות, באתר גלובס, 9 ביוני 2015
10. ↑  לראשונה - מערכת צי"ד נכנסת לפעילות באיו"ש ומסייעת לסכל פיגועים. כך זה עובד. באתר צה"ל.
11. ↑  אודי עציון, האינטרנט המהיר מתגייס לשריון וחטיבות החי"ר, באתר כלכליסט, 26 בפברואר 2020
12. ↑  שירות גלובס, ‏אלביט מערכות זכתה במכרז של צבא אוסטרליה ב-150 מיליון ד', באתר גלובס, 25 בינואר 2018
13. ↑  יובל אזולאי, ‏אלביט תמכור מיחשוב לביש בשווי 150 מיליון דולר לצבאות באירופה, באתר גלובס, 2 ביולי 2015
14. ↑  עמי רוחקס דומבה, ‏אלביט מערכות מדווחת על שתי עסקאות לצבא הולנד, באתר "IsraelDefense‏", 16 בדצמבר 2020